ཅེས་བྱ་བ་ཡང་ངལ་གསོའི་ཚིགས་སུ་བཅད་ནས་ཕུལ་བ་དང་།རྫོགས་ཆེན་ཨ་ཏིའི་རྒྱུད་ནས་རྣལ་འབྱོར་འབྲིང་ནི་ཉམ་ང་བག་ཚ་དང་བྲལ་བའི་སེངྒེ་དང་ཁྱི་བཞིན་འཆི་བར་འགྱུར་ཞེས་གསུངས་པ་ལྟར་ཁོང་ཀྲོང་ཁར་དབུ་སྐྲའི་ལྕང་ལོ་ཐུར་ལ་བསྟན་ནས་འདའ་བར་བརྩམས་པ་ན་ཡང་དད་ལྡན་བུ་སློབ་དག་གིས་བླ་མ་རིན་པོ་ཆེར་དེ་ལྟར་ཀྲོངས་འོས་པ་ཡིན་ཞེས་གྱེན་དུ་བསླངས་པ་ལ།སླར་ཡང་ཁོང་གི་སྐུ་དྭངས་ཤིང་ཐུགས་གསལ་བར་མཛད་ནས་ཁྱེད་ཅག་གིས་དེ་ལྟར་མ་བྱེད་ང་རྣལ་འབྱོར་བ་ནི་ཁྱི་ལྡོམ་བཞིན་དུ་འཆི་དགོས་པ་ཞིག་ཡིན་གསུངས་ཏེ་སླར་ཡང་ཐུར་དུ་བསྟན་ནས་ཀྲོངས་པ་སོགས་སྔ་འགྱུར་རྒྱུད་སྡེ་ཆེན་པོ་རྣམས་ཀྱི་དགོངས་དོན་ཇི་བཞིན་མཛད་པ་ལས་མ་འདས་སོ།།